انطوان كلوت (بالفرنساوى : Antoine Barthelemy Clot ) المشهور ب كلوت بيك او كلوت بيه (7 نوفمبر 1793 ، جرينوبل - 28 اغسطس 1868 ، مارسيليا) كان طبيب فرنساوى اتولد فى " جرينوبل " فى فرنسا سنة 1793 و عاش فترات طويله من حياته فى مصر بعد ماطلب منه محمد على باشا تنظيم الاداره الصحيه للجيش المصرى ، وبقى رئيس أطبا الجيش. اخد لقب " بك " كتكريم لجهوده و صبره. الشغل اللى عمله كلوت بيه فى مصر كان ضمن النهضه العلميه اللى حصلت فى كل المرافق الاجتماعيه و الاقتصاديه و الاصلاحات اللى عملها محمد علي فى مصر. كلوت بيه رجع لمارسيليا سنة 1849 و مات هناك سنة 1868. اسس محمد على مدارس كتيره للطب اولها مدرسة الطب البشرى فى ابو زعبل سنة 1827 ، و اتولى ادارتها الدكتور كلوت بك. مدرسة ابو زعبل بتعتبر اول مدرسة طبيه فى العصر الحديث فى الشرق كله. معظم الاساتذه اللى درسو فيها كانو فرنساويين او اسپان او طليان. الكتب و المراجع اللى استعملوها كانت فرنساويه و كانت المحاضرات بتترجم للعربى لتدريس التشريح والجراحه و الامراض الباطنيه وعلم الصحه و الصيدله و الطب الشرعى و الفيزيا و الكيميا ، و اتبنت جنب المدرسه دى مدرسه تانيه خاصه بالصيدله ، كان بيتبع مدرسة الصيدله جنينه لزرع كل النباتات الطبيه.